বিরাট সাফল্য! ২০২৫ শেষ হওয়ার আগে কী সুখবর দিল ISRO?

ওয়েব ডেস্ক: গগণযান (Gaganyaan) মিশনের জন্য আরও এক ধাপ এগিয়ে গেল ভারত। দেশের প্রথম মানব মহাকাশ অভিযানে কীভাবে মহাকাশচারীরা অবতরণ করবেন, তার জন্য একটি গুরুত্বপূর্ণ পরীক্ষায় সফল হল ভারতের মহাকাশ গবেষণা সংস্থা (ISRO)। শনিবার চণ্ডীগড়ে ডিআরডিও-র টার্মিনাল ব্যালিস্টিক্স রিসার্চ ল্যাবরেটরির রেল ট্র্যাক রকেট স্লেডের সাহায্যে সফলভাবে গগণযান ক্রু মডিউলের ডি-সেলারেশন সিস্টেমে ব্যবহৃত ড্রোগ প্যারাশুটের একাধিক পরীক্ষা সম্পন্ন করল ইসরো।

ইসরো সূত্রে জানা গিয়েছে, গগণযান ক্রু মডিউলের ডি-সেলারেশন সিস্টেমে মোট ১০টি প্যারাশুট ব্যবহার করা হয়। এই প্যারাশুটগুলি মূলত চার ধরনের হয়। প্রথমে দুটি এপেক্স কভার সেপারেশন প্যারাশুট সুরক্ষা আবরণ সরিয়ে দেয়। এরপর মোতায়েন হয় দুটি ড্রোগ প্যারাশুট, যা ঘূর্ণায়মান ক্রু মডিউলকে স্থিতিশীল করে এবং গতিবেগ কমিয়ে আনে। এরপর পর্যায়ক্রমে তিনটি পাইলট প্যারাশুট খোলে এবং তা থেকেই তিনটি প্রধান প্যারাশুট বেরিয়ে আসে, যা মহাকাশচারীদের সুরক্ষিতভাবে পৃথিবীতে ফিরিয়ে আনে।

আরও পড়ুন: নতুন গ্রহের সন্ধান পেলেন বিজ্ঞানীরা!

পৃথিবীর বায়ুমণ্ডলে প্রবেশের সময় অত্যন্ত উচ্চ গতিতে থাকা মহাকাশযানকে ধাপে ধাপে ধীর ও স্থিতিশীল করাই এই ১০টি প্যারাশুটের প্রধান কাজ। তাই চরম ও অস্বাভাবিক পরিস্থিতিতেও ড্রোগ প্যারাশুটের কার্যকারিতা, নির্ভরযোগ্যতা এবং দৃঢ়তা যাচাই করার জন্যই শনিবার এই পরীক্ষা চালায় ইসরো, যাতে শতভাগ সাফল্য মিলেছে এদিন।

দেখুন আরও খবর: