ফের কবে মহাকাশে যাচ্ছেন শুভাংশু? জানিয়ে দিল ISRO

ওয়েব ডেস্ক: চাঁদের দক্ষিণ মেরু, সূর্যের ল্যাগরেঞ্জ পয়েন্টের পর এবার ভারতের লক্ষ্য মহাকাশ (Space)। এই অনন্ত দুনিয়ার রহস্যভেদ করতে এবার মহাশূন্যের উদ্দেশে পাড়ি দিতে চলেছে ইসরো (ISRO)। যদিও ইতিমধ্যে দুজন ভারতীয়- রাকেশ শর্মা (Rakesh Sharma) এবং শুভাংশু শুক্লা (Shubhanshu Shukla) ঘুরে এসেছেন মহাকাশ থেকে। তবে সম্পূর্ন দেশিয় প্রযুক্তিতে তৈরি কোনও মহাকাশযানে চড়ে তাঁরা এই অনন্তযাত্রা করেননি। কিন্তু এবার সেই লক্ষ্যে একটু একটু করে এগোচ্ছে ভারত। মহাকাশ থেকে ফিরে দেশবাসীকে সেই বিষয়ে বড় সুখবর দিলেন শুভাংশু।

ইসরো জানিয়েছে, চলতি বছরের ডিসেম্বরেই শুরু করতে চলেছে বহুল প্রতীক্ষিত ‘গগনযান’ (Gaganyaan) মিশনের পরীক্ষামূলক উৎক্ষেপণ। শুধু তাই নয়, আগামী কয়েকবছরের মধ্যেই নভশ্চরদের নিয়ে মূল অভিযান শুরু করার লক্ষ্য নেওয়া হয়েছে। ইতিমধ্যেই অভিযানের জন্য চার নভশ্চরের নাম ঘোষণা করা হয়েছে— পি. বালাকৃষ্ণন নায়ার, অঙ্গদ প্রতাপ, অজিত কৃষ্ণন ও শুভাংশু শুক্লা। এই অভিযান সফল হলে আমেরিকা, রাশিয়া ও চীনের পরে ভারত হবে বিশ্বের চতুর্থ দেশ, যারা নিজস্ব প্রযুক্তিতে যানে মহাকাশচারীদের পাঠাতে সক্ষম।

আরও পড়ুন: চাকরি কেড়ে নেবে AI! আতঙ্কে দেশের মানুষ

সম্প্রতি আন্তর্জাতিক মহাকাশ স্টেশন থেকে পৃথিবীতে ফিরে দেশের মাটিতে পা রেখেছেন ভারতীয় বায়ুসেনার গ্রুপ ক্যাপ্টেন শুভাংশু শুক্লা। দেশে ফিরেই তিনি আসন্ন ‘গগনযান’ অভিযান সম্পর্কে বলেন, “গগনযান কেবল একটি অভিযান নয়, এটি ভারতের মহাকাশ স্বপ্নপূরণের প্রথম ধাপ। আমরা তৈরি, দেশও প্রস্তুত।” মহাকাশ থেকে দেখা অভিজ্ঞতা স্মরণ করে তিনি আরও জানান, গগনযান মিশনের জন্য এই অভিজ্ঞতা অত্যন্ত কার্যকর হবে।

প্রসঙ্গত, ২০১৮ সালের স্বাধীনতা দিবসে প্রধানমন্ত্রী নরেন্দ্র মোদি (Narendra Modi) প্রথম এই প্রকল্পের ঘোষণা করেন। মূলত ২০২২ সালে নভশ্চর পাঠানোর পরিকল্পনা থাকলেও নানা কারণে তারিখ পিছিয়েছে। সবকিছু পরিকল্পনা অনুযায়ী এগোলে আগামী দু’-এক বছরের মধ্যেই ভারতীয় নভশ্চররা মহাকাশে পা রাখবেন।

দেখুন আরও খবর:

The post ফের কবে মহাকাশে যাচ্ছেন শুভাংশু? জানিয়ে দিল ISRO first appeared on KolkataTV.